遊石龍偶成寺僧通首坐飽歷叢林歸老此山故詩多及之
作者：馮時行
朝代：宋

paragraphs: 飛泉撼琳球，羣山高崔嵬。
中有古道場，紫煙籠觀臺。
石門不施關，榮辱自不來。
霜鐘鳴萬壑，日出山霧開。
老僧挈筠籃，上山拾羹材。
歸煮南澗水，至味謝鹽梅。
食飽不下床，法身充九垓。
破衲一甲子，雲閒與徘徊。
我欲吐情語，銘之古巖隈。
雲切戒多事，勿聽龍作媒。
爲雨非不佳，世間多塵埃。
預恐爲雨罷，歸來污蒼苔。